Document ID: 32007L0029

ΟΔΗΓΊΑ 2007/29/ΕΚ ΤΗΣ ΕΠΙΤΡΟΠΉΣ
της 30ής Μαΐου 2007
για τροποποίηση της οδηγίας 96/8/ΕΚ σχετικά με την επισήμανση, τη διαφήμιση ή την παρουσίαση τροφίμων που προορίζονται να χρησιμοποιηθούν σε δίαιτες μειωμένων θερμίδων για απώλεια βάρους
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/398/ΕΟΚ του Συμβουλίου, της 3ης Μαΐου 1989, για την προσέγγιση των νομοθεσιών των κρατών μελών σχετικά με τα τρόφιμα που προορίζονται για ειδική διατροφή (1), και ιδίως το άρθρο 4 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ης Δεκεμβρίου 2006, σχετικά με τους ισχυρισμούς διατροφής και υγείας που διατυπώνονται στα τρόφιμα (2), θα τεθεί σε εφαρμογή την 1η Ιουλίου 2007. Θα ισχύει για τα τρόφιμα που προορίζονται να χρησιμοποιηθούν σε δίαιτες μειωμένων θερμίδων για απώλεια βάρους, αλλά με την επιφύλαξη των ειδικών διατάξεων της οδηγίας 96/8/ΕΚ της Επιτροπής, της 26ης Φεβρουαρίου 1996, σχετικά με τα τρόφιμα που προορίζονται να χρησιμοποιηθούν σε δίαιτες μειωμένων θερμίδων για απώλεια βάρους (3).
(2)
Η οδηγία 96/8/ΕΚ ορίζει ότι η επισήμανση, η διαφήμιση και η παρουσίαση των προϊόντων που καλύπτονται από την εν λόγω οδηγία δεν πρέπει να περιέχει καμία αναφορά στην ταχύτητα ή στην έκταση της απώλειας βάρους, που είναι δυνατό να προκαλέσει η χρήση τους, ή στην ελάττωση της αίσθησης πείνας ή στην αύξηση της αίσθησης κορεσμού.
(3)
Το άρθρο 13 παράγραφος 1 στοιχείο γ) του κανονισμού (ΕΚ) αριθ. 1924/2006 επιτρέπει τη χρήση, στα τρόφιμα, ισχυρισμών υγείας που περιγράφουν ή αναφέρονται συγκεκριμένα σε μείωση του αισθήματος πείνας ή σε αύξηση του αισθήματος κορεσμού υπό ειδικούς όρους.
(4)
Η δυνατότητα να επιτρέπονται ισχυρισμοί που αναφέρονται σε μείωση του αισθήματος πείνας ή σε αύξηση του αισθήματος κορεσμού υπό τον όρο ότι οι εν λόγω ισχυρισμοί βασίζονται σε γενικώς αποδεκτά επιστημονικά στοιχεία και είναι ευκόλως κατανοητοί από το μέσο καταναλωτή αντικατοπτρίζει την εξέλιξη στην ποικιλία και στις ιδιότητες των προϊόντων.
(5)
Η εν λόγω συλλογιστική είναι ακόμη περισσότερο σκόπιμη για τα προϊόντα που προορίζονται να χρησιμοποιηθούν σε δίαιτες μειωμένων θερμίδων για απώλεια βάρους. Κατά συνέπεια, η χρήση των εν λόγω ισχυρισμών δεν πρέπει να απαγορεύεται πλέον με την προϋπόθεση της πλήρωσης των όρων που προβλέπονται στο άρθρο 13 παράγραφος 1 του κανονισμού (ΕΚ) αριθ. 1924/2006.
(6)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η παράγραφος 3 του άρθρου 5 της οδηγίας 96/8/ΕΚ αντικαθίσταται από την ακόλουθη παράγραφο:
«3. Η επισήμανση, η διαφήμιση και η παρουσίαση των εν λόγω προϊόντων δεν πρέπει να περιέχει καμία αναφορά στην ταχύτητα ή στην έκταση της απώλειας βάρους, που είναι πιθανόν να προκύψει από τη χρήση τους».
Άρθρο 2
Μεταφορά
1. Τα κράτη μέλη θεσπίζουν και δημοσιεύουν το αργότερο πριν από τις 30 Νοεμβρίου 2007 τις αναγκαίες νομοθετικές, κανονιστικές και διοικητικές διατάξεις, για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών και των διατάξεων της παρούσας οδηγίας.
Εφαρμόζουν τις διατάξεις αυτές από την 1η Ιουλίου 2007.
Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 30 Μαΐου 2007.

Labels: 3
17